b'\n_START_ARTICLE_\nGlutaminska kislina\n_START_SECTION_\nKemijske lastnosti\n_START_PARAGRAPH_\nStranska veriga s karboksilno skupino ima pKa 4,1 in se pri fiziolo\xc5\xa1kem pH-ju nahaja v obliki deprotoniranega iona (kot negativno nabit glutamat).\n_START_SECTION_\n\xc5\xbdiv\xc4\x8dni prena\xc5\xa1alec\n_START_PARAGRAPH_\nGlutamat je pri vreten\xc4\x8darjih najbolj raz\xc5\xa1irjen ekcitatorni \xc5\xbeiv\xc4\x8dni prena\xc5\xa1alec v \xc5\xbeiv\xc4\x8devju. V sinapsah se skladi\xc5\xa1\xc4\x8di v me\xc5\xa1i\xc4\x8dkih, impulz, ki potuje po presinapti\xc4\x8dni \xc5\xbeiv\xc4\x8dni celici, pa povzro\xc4\x8di, da se glutamat sprosti v sinapti\xc4\x8dno \xc5\xa1pranjo. Glutamat se nato ve\xc5\xbee na glutamatne receptorje (npr. receptorje NMDA) na postsinapti\xc4\x8dni \xc5\xbeiv\xc4\x8dni celici in jih aktivira. Zaradi vloge pri sinapti\xc4\x8dni plasti\xc4\x8dnosti je glutamat pomemben pri zaznavnih procesih, kot sta u\xc4\x8denje in pomnenje. Sinapti\xc4\x8dna plasti\xc4\x8dnost, znana kot dolgotrajna potenciacija, poteka v glutamategi\xc4\x8dnih sinapsah v hipokampusu, neokorteksu in drugih mo\xc5\xbeganskih predelih.\n_START_SECTION_\nPredhodnik GABA\n_START_PARAGRAPH_\nGlutamat je tudi predhodnik (prekurzor) v sintezi inhibitornega \xc5\xbeiv\xc4\x8dnega prena\xc5\xa1alca GABA. To reakcijo katalizira encim glutamat-dekarboksilaza (GAD), ki je najbolj raz\xc5\xa1irjen v malih mo\xc5\xbeganih in trebu\xc5\xa1ni slinavki.\n_START_SECTION_\nOja\xc4\x8devalec okusa\n_START_PARAGRAPH_\nGlutaminska kislina v prosti obliki se nahaja v \xc5\xa1tevilnih vrstah hrane (npr. v sirih ali sojini omaki) in daje zna\xc4\x8dilen okus. Natrijeva sol (natrijev glutamat) se uporablja pogosto tudi kot prehranski dodatek (aditiv) za oja\xc4\x8danje okusa.'